સુડોળ, માંસલ અને આકર્ષક શારીરિક બાંધો સહુ કોઈ ઈચ્છે છે. પોતાનાં શરીરનાં અયોગ્ય વજન માટે સહુની પાસે અલગ-અલગ સ્ટોરી હોય છે. મોટાભાગનાં કહે છે ટીનએજમાં કે ભરજુવાનીમાં તો તેઓ ખૂબ પાતળા હતાં, પરંતુ ત્યારપછી ભણતરના ભાર, કુટુંબ-બાળકોની-વ્યવસાયની જવાબદારી નિભાવવામાં સમય ક્યાં પસાર થયો ખબર ન પડી. પોતાને માટે ધ્યાન રાખવું શક્ય નથી બનતું. તો વળી દરેકે દરેક વ્યક્તિ ઓછા-વધુ અંશે પસાર થતાં સમય સાથે શરીર પર જામતી ચરબી, શરીરનાં લચીલાપણામાં આવતી જકડાહટથી હેરાન છે. તો કોઈ-કોઈ તાલિયા થતાં માથાથી, સફેદ થતાં વાળથી તો ચહેરા પર દેખાતી કરચલી માટે ક્વીક-ફિક્સ ઉપાયો કરી આત્મસન્માન પાછુ મેળવવા માંગે છે. હા, આત્મસન્માન ! પસાર થતી વય સાથે ત્વચા-વાળમાં ફેરફાર થવો કુદરતી છે. પરંતુ અયોગ્ય ખોરાક, જીવનશૈલીથી નાની ઉંમરે થતાં આવા ફેરફારથી વ્યક્તિની પોતાની ઈમેજથી લઘુતા ગ્રંથિથી પીડાવા લાગે છે. સમય સાથે થતાં ફેરફારને સ્વીકારવા માટે મનોબળ ત્યારે જળવાય જ્યારે વ્યક્તિએ અત્યાર સુધી વ્યતિત થયેલું જીવન માણ્યું હોય ! પોતે પસાર કરેલી તકલીફવાળી પરિસ્થિતિ, જીવનનાં સંઘર્ષ અને કપરાં ચઢાણ સામે કરેલી મહેનતથી પોતાની જાત તરફ સંતોષ અનુભવાતો હોય. ખેર ! આધુનિક સમયમાં આડંબર અને દેખાદેખીથી નિરાશા ન આવે તો જ નવાઈ !